Vyhodnotenie pripomienkového konania
Spôsob pripomienkového konania:	bežný – od 24. 5. 2005 do 7. 6. 2005	
Zoznam oslovených subjektov:	Kancelária PPVL, Úrad vlády SR, Ministerstvo financií SR, Ministerstvo hospodárstva SR, Ministerstvo kultúry SR, Ministerstvo obrany SR, Ministerstvo pôdohospodárstva SR, Ministerstvo práce, sociálnych vecí a rodiny SR, Ministerstvo spravodlivosti SR, Ministerstvo školstva SR, Ministerstvo vnútra SR, Ministerstvo výstavby a regionálneho rozvoja SR, Ministerstvo zahraničných vecí SR, Ministerstvo zdravotníctva SR, Ministerstvo životného prostredia SR, Národný bezpečnostný úrad, Úrad geodézie, kartografie a katastra SR, Úrad pre verejné obstarávanie, Úrad pre štátnu službu, Úrad priemyselného vlastníctva SR, Štatistický úrad SR, Konfederácia odborových zväzov SR, Asociácia zamestnávateľských zväzov a združení SR, Republiková únia zamestnávateľov.	
Počet oslovených subjektov:	24	
Zaslali do stanoveného termínu:	21	
Zaslali po termíne:	0	
Vôbec nezaslali:	3	
Subjekty, ktoré nemali pripomienky:	Kancelária PPVL, Ministerstvo pôdohospodárstva SR, Ministerstvo práce, sociálnych vecí a rodiny SR, Ministerstvo výstavby a regionálneho rozvoja SR, Ministerstvo zahraničných vecí SR, Konfederácia odborových zväzov SR.	
Počet vznesených pripomienok:	56	
Počet akceptovaných:	51	
Počet neakceptovaných, z toho počet zásadných:	5 z toho zásadných 0	

Rezort	Pripomienka	Typ	Vyh.	Spôsob vyhodnotenia	
MH SR	Cestovná mapa nepokrýva dostatočne oblasť riešení E-commerce, ktoré v Akčnom pláne vyhodnocovanom za rok 2004 ako aj v pláne na tento rok  gestoruje naše ministerstvo. MH SR  navrhovalo riešenie projektu „EXPORT PLUS“ ako nástroja pre zvyšovanie exportu slovenských firiem. Toto riešenie bolo navrhnuté tak aby korešpondovalo s iniciatívou SINGLE WINDOW, ktoré súvisí s podstatnou redukciou obchodných dokumentov v medzinárodnom obchode. Túto iniciatívu podporuje v európskom priestore EÚ ako aj príslušné organizačné zložky OSN, ktoré sa zaoberajú zjednodušovaním medzinárodného obchodu v celosvetovom priestore.  Navrhujeme dodatočné zaradenie projektu „EXPORT PLUS“ do Cestovnej mapy vrátane organizačnej podpory iniciatívy SINGLE WINDOW na národnej úrovni.	Z	A	Zapracované v texte. 	
MŠ SR	Ministerstvo školstva SR nesúhlasí s formou, termínmi a spôsobom zaradenia elektronického podávania prihlášok na vysokú školu a elektronizácie poskytovania štipendií do materiálu. Táto pripomienka je zásadná. Odôvodnenie: Ministerstvo školstva podporuje zavádzanie elektronických služieb, ale pokiaľ má byť jeho proces úspešný, pokladá za nevyhnutné pri jeho návrhu komunikovať v prvom rade s tými, ktorí sú za príslušnú oblasť zodpovední.	Z	A	V snahe analyticky vyhodnotiť takto navrhnutú koncepciu MŠ SR považuje za ekonomicky a vecne optimálne vypracovať štúdiu uskutočniteľnosti. Termíny, finančné nároky a návrh spôsobu realizácie vyplynú zo záverov a odporúčaní vypracovanej koncepcie.  Na základe tejto štúdie bude cestovná mapa aktualizovaná a predložená opäť na rokovanie vlády.	
	V časti Základné princípy odporúčame termín "hendikepovaným osobám" nahradiť termínom "zdravotne oslabeným osobám".	O	A	Zapracované v texte.	
	V texte "Návrh implementácie zavádzania elektronických služieb - cestovná mapa" odporúčame len jeden termín - implementácia = zavádzanie	O	A	Zapracované v texte.	
	V časti I. Fáza - Základná v prvom odseku odporúčame opraviť slovo "bezvýznamného identifikátora" na "bezvýznamového identifikátora".	O	A	Zapracované v texte.	
	V časti 3.3. Elektronizácia zápisu právnickej osoby do Obchodného registra, časť 3.6. Elektronizácia všetkých štatistických formulárov sú zadefinované len formuláre, ktoré sa priamo zisťujú ŠÚ SR. Chýbajú štatistické formuláre, ktoré pre ŠÚ SR zabezpečuje po svojej linke rezort MŠ SR a patria do programu štatistických zisťovaní.	O	A	Zapracované v texte.	
	Celý materiál odporúčame dať pravopisnú korektúru - chýbajúce čiarky, zbytočné čiarky, preklepy a pod.	O	A	Zapracované v texte.	
ŠÚ SR	V predkladacej správe v 1. odseku nesúhlasíme s konštatovaním, že „Návrh cestovnej mapy ..........plne korešponduje so strategickými cieľmi informatizácie spoločnosti sformulovanými v dokumente Stratégia informatizácie spoločnosti v podmienkach  SR a Akčný plán, ako aj so závermi.......“, 
Zdôvodnenie: Úloha „Integrácia kľúčových celoštátnych registrov„ za ktorú podľa Prílohy 1  Návrhu cestovnej mapy zavádzania elektronických služieb verejnej správy zodpovedajú MV SR, MS SR, ÚGKK SR, je paralelne riešená aj pod vedením Štatistického úradu SR, ako úloha č. 1.b.5 Akčného plánu  „Vytvoriť systém základných registrov VS“. 
Táto úloha bola uložená Štatistickému úradu SR a Ministerstvu dopravy, pôšt a telekomunikácií (MDPT SR) v spolupráci ústrednými orgánmi štátnej správy  uznesením vlády SR č. 43/2004 a je zahrnutá do dokumentu Stratégia informatizácie spoločnosti v podmienkach  SR a Akčného plánu. V súvislosti s riešením úlohy vypracoval už Štatistický úrad SR štúdiu „Návrh základných princípov a východísk Systému základných registrov verejnej správy“, podľa ktorej by sa mali do Systému primárne integrovať nasledujúce registre:
-	obchodný register,
-	živnostenský register,
-	register ostatných ekonomických subjektov, ktorý je vedený Štatistickým úradom SR,
-	register obyvateľov,
-	register katastra nehnuteľností a
-	register územných a priestorových jednotiek
Skupina ostatných ekonomických subjektov zahrňuje právnické osoby  - subjekty verejnej správy, registrované podľa § 3 zákona č. 523/2004 o rozpočtových pravidlách verejnej správy, neziskové organizácie, nadácie, súkromné školské a sociálne zariadenia, politické strany a hnutia a iné nepodnikateľské subjekty a fyzické osoby – slobodné povolania a samostatne hospodáriacich roľníkov. Ostatné ekonomické subjekty, s ktorými sa v úlohe „Integrácia kľúčových celoštátnych registrov“ neuvažuje, tvoria 15% z  celkového počtu všetkých ekonomických subjektov evidovaných v štatistickom registri.
Paralelné riešenie dvoch vyššie uvedených, takmer totožných úloh, spôsobí zbytočné plytvanie ľudských a finančných kapacít na strane ŠÚ SR. Pre úplnosť dodávame, že ŠÚ SR v súčasnosti pracuje na druhej fáze riešenia projektu, ktorej cieľom je vypracovanie realizačnej štúdie zameranej na konkretizáciu údajových objektov systému a otestovanie možností ich prepojenia do funkčného kooperujúceho celku.	Z	A	Za plnenie úlohy je zodpovedné MDPT SR v spolupráci ŠÚ, MV SR, ÚGKK SR a MS SR. Na základe návrhu legislatívnych zmien a bude cestovná mapa termínovo zaktualizovaná a predložená opäť na rokovanie vlády.
	
	V prílohe 1.  Špecifikácia zadefinovaných úloh z návrhu informatizácie služieb verejnej správy   v časti Elektronizácia všetkých štatistických formulárov (s. 18) žiadame doplniť na základe Programu štátnych štatistických zisťovaní Štatistický úrad SR v roku 2005 organizuje a vykonáva 125 periodických štatistických zisťovaní. Štatistické formuláre pre všetky zisťovania sú spravodajským jednotkám každoročne od roku 2000 dostupné v elektronickej forme na web stránke ŠÚ SR.	Z	A	Zapracované v texte.	
	Žiadame zmeniť termín dosiahnutia cieľa – Elektronizácia všetkých štatistických výkazov na    1. 1. 2007 v nadväznosti na vyhlášku ŠÚ SR, ktorou sa vydáva Program štátnych štatistických zisťovaní pre súborné zabezpečenie štátnych štatistických zisťovaní, ktoré bude ŠÚ SR realizovať v danom roku.	Z	A	Zapracované v texte.	
	Návrh uznesenia vlády SR bod B žiadame preformulovať nasledovne:
„ B ukladá
podpredsedovi vlády a ministrovi financií SR
B.1. zabezpečiť v rozpočte ŠÚ SR pre rok 2006 prostriedky vo výške 21,3 mil. Sk
ministrom
predsedom ostatných ústredných orgánov štátnej správy SR
B.2. zabezpečiť plnenie úloh ....
B.3. zabezpečiť zaradenie realizácie úloh vyplývajúcich z návrhu cestovnej mapy pri tvorbe návrhu rozpočtu pre rok 2007 a ďalších rokov“
Zdôvodnenie:
V návrhu rozpočtu na rok 2006 nebola zahrnutá požiadavka na zabezpečenie financovania úloh v zmysle návrhu uznesenia, nakoľko tento bol predložený na MF SR v termíne 30. apríla 2005.	Z	A	Prostriedky na financovanie realizácie úloh bude potrebné vyčleniť v rámci pripravovaných/schválených východísk štátneho rozpočtu.	
ÚVO	Príloha 1. Špecifikácia zadefinovaných úloh pre návrh informatizácie služieb verejnej správy - Úloha 3.5. Vybudovanie portálu pre elektronické aukcie
V úlohe 3.5. zásadne nesúhlasíme  
1. so zodpovednosťou Úradu pre verejné obstarávanie za úlohu „Vybudovanie portálu pre elektronické aukcie“ a z časti „Zodpovedný“ žiadame vypustiť slová „Úrad pre verejné obstarávanie“, 

Odôvodnenie:
Kompetencie Úradu pre verejné obstarávanie (ďalej len „úrad“) sú ustanovené v § 102 zákona č. 523/2003 Z. z. o verejnom obstarávaní a o zmene zákona č. 575/2001 Z. z.           o organizácii činnosti vlády a o organizácii ústrednej štátnej správy v znení neskorších predpisov (ďalej len „zákon o verejnom obstarávaní“). 
Medzi nosné úlohy úradu podľa zákona o verejnom obstarávaní, taktiež aj podľa návrhu nového zákona o verejnom obstarávaní, ktorý je v súčasnosti v legislatívnom procese a ktorého účinnosť sa predpokladá od 1. januára 2006, patrí najmä legislatívna a metodická činnosť vo verejnom obstarávaní a dohľad nad dodržiavaním povinností obstarávateľov podľa zákona o verejnom obstarávaní (t. j. rozhodovanie úradu o námietkach v konaní o námietkach a výkon kontroly vo verejnom obstarávaní). 
Vybudovanie portálu pre vykonávanie elektronických aukcií na úrade by bol stretom záujmov vzhľadom na zákonné kompetencie úradu, najmä v oblasti dohľadu nad verejným obstarávaním. Takýto portál z toho dôvodu nemôže byť zriadený na úrade, ktorý kontroluje dodržiavanie postupov obstarávateľov pri verejnom obstarávaní. 
Napríklad v Českej republike portál pre elektronické obstarávanie (e-Tržište, kde portál je zaisťovaný treťou stranou a obstarávateľ a dodávateľ  obchodujú cez spoločné tržisko) bol zriadený na Ministerstve informatiky ČR, pričom legislatívna činnosť patrí do kompetencie Ministerstva pro místní rozvoj ČR a dohľad vykonáva Úrad pro hospodárskou soutež. Podobne je to riešené vo viacerých členských štátoch EÚ, napríklad vo Francúzsku  Ministerstvo pre ekonomiku, financie a priemysel zabezpečuje legislatívnu a metodickú činnosť, Agentúra pre rozvoj elektronickej administratívy je zodpovedná za technické riešenia elektronizácie a  Centrálna inštitúcia pre verejné obstarávanie spolu s viacerými verejnými sektorovými portálmi sú zodpovedné za samotné fyzické obstarávanie. Podobný systém členenia je možné vidieť aj v Dánsku, Taliansku a i.
Návrh:
Portál pre elektronické verejné obstarávanie by mal byť súčasťou centrálneho portálu,  pri budovaní ktorého Úrad pre verejné obstarávanie poskytne spoluprácu (ale nebude  jeho nositeľom).	Z	A	Zapracované v texte.
	
	2.   s názvom úlohy „Vybudovanie portálu pre elektronické obstarávanie“ 

Odôvodnenie:
Elektronická aukcia je podľa smerníc ES pre verejné obstarávanie a podľa návrhu nového zákona o verejnom obstarávaní len spôsobom vyhodnotenia ponúk elektronickými prostriedkami, ktoré je možné realizovať až po vyhodnotení ponúk v rámci verejnej súťaže, užšej súťaže a rokovacieho konania so zverejnením za podmienky, že špecifikácie predmetu zákazky je možné presne stanoviť. Vzhľadom na finančné limity je možné elektronickú aukciu použiť pri zadávaní nadlimitných zákaziek, podlimitných zákaziek, podprahových zákaziek, pričom postupy aukcie sú rovnaké. Pri zadávaní zákaziek s nízkymi hodnotami si postup stanovuje verejný obstarávateľ, obstarávateľ, súčasne pri splnení podmienok navrhovaných zákonom o verejnom obstarávaní.
Návrh:
Je potrebné postupne vybudovať portál pre elektronické verejné obstarávanie, pričom portál pre elektronické aukcie bude jednou jeho súčasťou, a teda vybudovanie portálu pre elektronické aukcie je potrebné chápať len ako čiastkovú úlohu. Názov úlohy je potrebné zmeniť nasledovne:
 „Vybudovanie a prevádzkovanie portálu pre elektronické verejné obstarávanie“	Z	A	Zapracované v texte.	
	3. s obsahom - špecifikáciou tejto úlohy.

Odôvodnenie:
V špecifikácii úlohy sú popísané len určité postupové kroky verejného obstarávania, resp. zadávania zákaziek v rámci pravidiel a postupov zadávania zákaziek podľa návrhu nového zákona o verejnom obstarávaní. V materiále chýbajú postupy týkajúce sa predkladania ponúk, ktoré sa uskutočňujú v lehote na predkladanie ponúk, ako aj činnosti týkajúce sa vyhodnotenia ponúk, uskutočňované v lehote viazanosti ponúk, ktoré predchádzajú samotnej elektronickej aukcii, ktorá je súčasťou verejným obstarávateľom, obstarávateľom stanoveného postupu.
Návrh:
Je vhodné a aj reálnejšie budovať portál pre elektronické obstarávanie postupne, pričom je potrebné vychádzať z určitej  koncepcie pre zavádzanie portálu pre elektronické obstarávanie, v ktorom bude, okrem postupových krokov a časového harmonogramu budovania portálu, stanovené aj pre aké typy zákaziek je vhodné používať postupy elektronického obstarávania, resp. portál pre e-aukciu a pri akých finančných limitoch - napríklad začať pri zadávaní podprahových zákaziek, zákaziek s nízkymi hodnotami.	Z	A	Zapracované v texte.	
ÚPV	Návrh cestovej mapy neobsahuje služby poskytované Úradom priemyselného vlastníctva Slovenskej republiky ako ústredného orgánu štátnej správy pre verejnosť, ktoré sa do budúcnosti plánujú poskytovať on-line. Systém prepojenia a aktualizácie jednotlivých štátnych registrov by mal zahrňovať aj registre predmetov priemyselných práv, ktoré v súčasnosti vedie Úrad priemyselného vlastníctva SR. Z týchto dôvodov je potrebné materiál doplniť aj o tieto náležitosti a medzi úlohy elektronizácie verejnej správy zaradiť aj elektronizáciu podávania podaní k predmetom priemyselného vlastníctva.	O	N	Pripomienku nie je možné zapracovať, pretože táto služba nie je súčasťou východísk elektronizácie verejnej správy – 20 kategórií služieb. Predkladateľ po vysvetlení netrvá na pripomienke.

	
	Poznámky pod čiarou k jednotlivým odkazom je potrebné uviesť buď len v slovenskom jazyku alebo k anglickému zneniu uviesť aj slovenský preklad.	O	N	Názvy zdrojov dokumentov musia byť v pôvodnom znení.	
	Prílohu 1 odporúčame označiť len ako „Príloha“, keďže materiál obsahuje jedinú prílohu.	O	A	Zapracované v texte.	
	V časti Základné princípy informatizácie verejnej správy, v odseku Bezpečnosť odporúčame slová „schváleným Radou“ nahradiť slovami „schválenom Radou“. Zároveň žiadame preformulovať poslednú vetu tohto odseku, pretože z terajšieho znenia nie je jasné čo by malo mať funkcie spojené s bezpečnosťou alebo čo by mali mať funkcie spojené s bezpečnosťou (aké by mali byť funkcie).	O	A	Zapracované v texte.	
	V časti Základné princípy informatizácie verejnej správy, v odseku Prístupnosť odporúčame slovo „situácií“ nahradiť slovom „situácie“.	O	A	Zapracované v texte.	
	V časti Základné princípy informatizácie verejnej správy, v odseku Interoperabilita navrhujeme preformulovať prvú časť poslednej vety odseku ako „Osvojením rovnakých interoperabilných postupov sa získa výhoda z vytvoreného riešenia, čím“.	O	A	Zapracované v texte.	
	V časti Základné princípy informatizácie verejnej správy, v odseku Používanie „Open Standarts“ a riešení „Open Source Software“  žiadame slová „duševné vlastníctvo“ nahradiť slovami „použitie duševného vlastníctva“.	O	A	Zapracované v texte.	
	V prílohe, v časti 2.5., v poslednom odseku odporúčame slovo „spojené“ nahradiť slovom „spojeného“.	O	A	Zapracované v texte.	
	V prílohe, v častiach 4.2. a 4.3., v tretích odsekoch navrhujeme druhú vetu preformulovať nasledovne „Tento úkon je však zväčša potrebné vykonať iba raz a pri vydávaní všetkých ďalších osobných dokladov je možné použiť už zosnímané údaje, prípadne ich opakovane zosnímať z dôvodu zmeny výzoru občana.“.	O	A	Zapracované v texte.	
	V prílohe, v častiach 4.6., vo štvrtom odseku odporúčame slová „efektívnou variantov“ nahradiť slovami „efektívnym variantom“.	O	A	Zapracované v texte.	
MZ SR	V prílohe č. 1 predloženého materiálu „Špecifikácia zadefinovaných úloh pre návrh informatizácie služieb verejnej správy“ na strane 3 v tabuľke Služby pre podnikateľov pri úlohe „Elektronizácia všetkých štatistických formulárov“, za ktorú je zodpovedný Štatistický úrad Slovenskej republiky, do položky „Spolupráca“ žiadame doplniť Ministerstvo zdravotníctva Slovenskej republiky, ktoré je gestorom najväčšej rezortnej časti štátneho štatistického informačného systému za zdravotníctvo.	Z	A	Zapracované v texte.	
	Na strane 6 predloženého materiálu je potrebné opraviť tabuľku č. 3, ktorá je nečitateľná a je bez príslušných údajov.	O	A	Zapracované v texte.	
	Na strane 28 predloženého materiálu do Položky „Zodpovedný“ v súlade s údajmi uvedenými v tabuľke na strane 4 k úlohe „Elektronické zdravotné poistenie“ je potrebné doplniť spoluzodpovednú inštitúciu Úrad pre dohľad nad zdravotnou starostlivosťou.	O	A	Zapracované v texte.	
	Na strane 28 predloženého materiálu pri úlohe „Elektronické zdravotné poistenie“ vzhľadom na rozsah a náročnosť predmetnej úlohy žiadame termín jej plnenia upraviť na 31.12.2006.	O	A	Zapracované v texte.	
	Na strane 28 predloženého materiálu v časti „Špecifikácia úlohy“ žiadame upraviť prvú vetu, ktorá znie: „Náklady na zdravotnú starostlivosť sa uhrádzajú najmä verejným zdravotným poistením, ktorého základnou charakteristikou je, že podľa zákonom daných podmienok je povinné.“
Upozorňujeme na tú skutočnosť, že zasielanie výkazov na preddavky sa už podáva v elektronickej forme od mája 2005 (za mesiac apríl). Povinnosť podať výkaz na preddavky v elektronickej forme má každý zamestnávateľ, ktorý má viac ako 20 zamestnancov v jednej zdravotnej poisťovni.	O	A	Zapracované v texte.	
	Na strane 36 predloženého materiálu na zjednotenie terminológie popisu úloh uvedených v zásadných dokumentoch EÚ pre eHealth a eGovernment je potrebné znenie Popisu úlohy upraviť nasledujúcim spôsobom:
„Predpokladom poskytovania zdravotnej starostlivosti je registrácia v systéme zdravotného poistenia a vytvorený právny vzťah lekár- pacient. V súčasnosti je v oblasti poskytovania zdravotných služieb v rozsahu verejného zdravotného poistenia zaužívaný spôsob prvotného vyšetrenia poskytovateľom primárnej zdravotnej starostlivosti a následné odporučenie na vyšetrenie u poskytovateľa špecializovanej zdravotnej starostlivosti. Objednávanie sa na vyšetrenie je riešené individuálne, nie je legislatívne obmedzené, ale ani metodicky usmerňované. Najrozšírenejšou verziou je možnosť telefonického objednania sa na určitú hodinu.
V	súčasnosti právo pacienta na slobodnú voľbu lekára naráža na nedostatočnú informačnú podporu zo strany poskytovateľov zdravotnej starostlivosti.
V rámci informatizácie tejto služby navrhujeme elektronizáciu objednávania sa návštevy u poskytovateľa zdravotnej starostlivosti. Predpokladom pre jej efektívne fungovanie je zavedenie systému elektronického objednávania v praxi a sprístupnenie informácií o poskytovaných službách na verejnom portáli. Register poskytovateľov zdravotnej starostlivosti a nimi poskytované služby vo forme databázy vhodnej na vyhľadávanie potrebných údajov z hľadiska času, lokalizácie a odboru poskytovaných služieb budú zverejnené na verejne prístupnej webovej stránke. Pacient (klient) sa prihlási na konkrétny termín na návštevu k vybranému poskytovateľovi zdravotnej starostlivosti.
Elektronické informácie o poskytovaní zdravotnej starostlivosti budú nástrojom na zásadnú zmenu existujúcej situácie u poskytovateľov zdravotnej starostlivosti zavedením služby elektronického objednávania v systéme napojenom na informačnú sústavu zdravotníctva. Jeho prínosom bude dosiahnutie flexibility a antikorupčného prostredia v oblasti poskytovania zdravotnej starostlivosti. Zavedenie tejto služby bude zároveň predpokladom pre ďalšie kroky v oblasti digitalizácie zdravotníctva, ako je prepojenie regionálnych informačných systémov, systémov na objednávanie a predpisovanie liekov, online prístup k výsledkom odborných vyšetrení a vybudovanie dostatočnej informačnej podpory v oblasti prevencie a zvýšenia zodpovednosti za vlastné zdravie občanov, čím prispeje k vybudovaniu systému moderného zdravotníctva a zlepšeniu zdravotného stavu obyvateľstva.“	O	A	Zapracované v texte.	
	Kapitoly Ministerstva zdravotníctva Slovenskej republiky sa týkajú body 4.8. Elektronické zdravotné poistenie a 4.15 Elektronizácia objednávania sa na návštevu k poskytovateľovi zdravotnej starostlivosti, z ktorých nie je jasné, na základe akých východísk a z akých finančných zdrojov budú uvedené úlohy financované. Pri predkladaní materiálu Ministerstvo zdravotníctva Slovenskej republiky nebolo oslovené v otázke financovania uvedených projektov. Z uvedeného dôvodu jednoznačne žiadame prerokovanie a doplnenie týchto údajov.	Z	A	Prerokované.	
MF SR	Z predloženého návrhu uznesenia vlády SR ani z predkladacej správy nie jasné, či si na úlohy uvedené v Prílohe 1. „Špecifikácia zadefinovaných úloh pre návrh informatizácie služieb verejnej správy“ budú uplatňovať jednotlivé rozpočtové kapitoly samostatne požiadavky na finančné prostriedky alebo ich v rámci priorít uplatňuje rozpočtová kapitola MDPT SR. Pripomínam, že rozpočtové kapitoly v súlade s uznesením vlády SR č. 68/2005 predložili  Ministerstvu financií SR  návrh  rozpočtu  na  roky  2006 až  2007 vrátane  uplatňovaných  požiadaviek  na  priority v termíne do 30. apríla 2005. V súčasnosti prebiehajú rokovania s jednotlivými rozpočtovými kapitolami k predloženému návrhu rozpočtu, pričom o prioritných tituloch predložených rezortmi v konečnom dôsledku rozhodne vláda  SR. Vzhľadom na uvedené a z dôvodu, že znenie úlohy v bode B.2. nie je jednoznačné, navrhujem úlohu v bode B.2. vypustiť. Úlohu v bode B.1. je potrebné doplniť na konci o text „v rámci schválených limitov výdavkov na roky 2006 až 2008“.	Z	A	Samostatne v rámci limitov výdavkov.	
	Pokiaľ ide o vyčíslenie nárokov na štátny rozpočet podľa jednotlivých rokov v rámci doložky finančných, ekonomických, environmentálnych vplyvov, vplyvov na zamestnanosť a podnikateľské prostredie upozorňujem, že pri požiadavke na rok 2005 vo výške 356 mil. Sk nie je uvedené, z akých zdrojov sa má táto požiadavka realizovať, resp. či bude zabezpečená v rámci schválených limitov výdavkov dotknutých rozpočtových kapitol  na rok 2005 prehodnotením stanovených cieľov a priorít týchto kapitol. V tejto súvislosti upozorňujem na bod C.17. uznesenia vlády SR č. 963 z 13. októbra 2004 k návrhu rozpočtu verejnej správy na roky 2005 až 2007. Súčasne poznamenávam, že  MDPT SR má v rozpočte na rok 2005 rozpočtovaných 100 mil. Sk na informatizáciu spoločnosti.	Z	A	V rámci limitov výdavkov.	
	V prípade uplatňovaných požiadaviek  na rok 2006 v sume 780 mil. Sk, rok 2007 v sume 344 mil. Sk a rok 2008 v sume 50 mil. Sk upozorňujem, že tieto požiadavky môžu byť zabezpečené z rozpočtových prostriedkov, ak vláda SR rozhodne a schváli výdavky na uvedenú prioritu v rámci limitu výdavkov určených na priority na roky 2006 – 2008.	O	A		
	K úvahe o zriadení samostatnej inštitúcie, resp. ministerstva pre informatizáciu verejnej správy oznamujem, že zásadne nesúhlasím so zriadením takejto inštitúcie.	Z	A	Bolo uvedené len ako alternatíva v rámci analýzy možností.	
	Upozorňujem, že údaje uvádzané v doložke finančných, ekonomických, environmentálnych vplyvov, vplyvov na zamestnanosť a podnikateľské prostredie nie sú totožné s údajmi uvádzanými v Prílohe 1. v časti 1. „Prehľad úloh“. Súčasne odporúčam v tejto časti rozdeliť kvantifikáciu nákladov na jednotlivé úlohy podľa jednotlivých rokov.	O	A	Zapracované v texte.	
	Poznamenávam, že plnohodnotné zavedenie projektu si vyžaduje vytvorenie prvotných predpokladov pre jeho realizáciu, a to informatizáciu spoločnosti. Materiál žiadam dopracovať aj z uvedeného pohľadu, t.j. akú mieru využitia projekt elektronizácie služieb verejnej správy predpokladá.	O	A	Bude na spracované na konci júna, informatizácia je alternatíva, ktorá nie je povinná, ale šetrí čas, peniaze a stransparentňuje verejnú správu.	
MŽP SR	Podľa bodov B.1 a B.2 návrhu uznesenia vlády SR je úlohou rezortu  zabezpečiť plnenie úloh podľa cestovnej mapy a zároveň zohľadniť výdavky na ich realizáciu v návrhu rozpočtu na rok 2006 a ďalšie roky. Pre MŽP SR to konkrétne znamená do 29. 12. 2006 zabezpečiť v spolupráci s MV SR, MS SR a GP SR realizáciu elektronizácie získavania povolení na vykonávanie podnikateľskej činnosti s vplyvom na životné prostredie. Náklady na túto úlohu sú vyšpecifikované v celkovej sume 65,6 mil. Sk, pričom nie je presne určené, koľko z tejto čiastky pripadá na MŽP SR. Z uvedeného vyplýva, že MŽP SR by malo v rozpočte kapitoly na rok 2006 vyčleniť niekoľko desiatok miliónov korún na realizáciu predmetnej úlohy. Tu však narážame na zásadné fakty: 
MŽP SR, tak ako aj iné rezorty, predložilo Ministerstvu financií SR návrh rozpočtu kapitoly na roky 2006-2008 v termíne do 30. 4. 2005. Vzhľadom na fakt, že výdavky na financovanie potrieb kapitoly MŽP SR na rok 2006 stanovené Ministerstvom financií SR, sú v značnej miere podhodnotené (v porovnaní s rokom 2005 zaznamenali pokles, v dôsledku čoho nebude možné financovať v dostatočnej miere ani plánované potreby a aktivity, ako napr. protipovodňová ochrana, riešenie starých environmentálnych záťaží, monitoring, prenesený výkon štátnej správy, atď.), MŽP SR nedisponuje finančnými prostriedkami na elektronizáciu. Naviac, proces zostavovania rozpočtu na roky 2006-2008 je viacmenej ukončený (v najbližšej dobe sa dorieši už len otázka tzv. prioritných projektov ako súčasti návrhu rozpočtu), preto uvažovať so zapracovaním výdavkov na elektronizáciu do rozpočtu na rok 2006 je v tejto fáze nerealizovateľné. Škoda, že iniciatívny návrh MDPT SR nebol predložený začiatkom roka 2005, keď sa začínali práce na zostavovaní rozpočtu na nasledujúce tri roky. 
Vzhľadom na vyššie uvedené, navrhujeme do návrhu uznesenia vlády SR doplniť úlohu pre ministra financií zvýšiť dotknutým kapitolám rozpočet výdavkov o príslušné objemy finančných prostriedkov potrebných na realizáciu pripomienkovaného iniciatívneho návrhu.	O	N	Prostriedky na financovanie realizácie úloh bude potrebné vyčleniť v rámci pripravovaných/schválených východísk štátneho rozpočtu.	
	Základnou podmienkou fungovania elektronickej verejnej správy je používanie elektronického podpisu. Táto možnosť je síce legislatívne zabezpečená zákonom o elektronickom podpise č. 215/2005 Z.z., je však potrebné implementovať zákon do praxe tak, aby sa vytvorili podmienky dostupnosti elektronického podpisu pre každého občana. Z uvedeného dôvodu navrhujeme zaradiť medzi úlohy prvej fázy (kedy je potrebné realizovať projekty, ktoré sú základným predpokladom pre realizáciu ďalších etáp) zabezpečenie prijateľných podmienok (dostupnosť) používania elektronického podpisu občanom SR.	O	A	Využívanie e-dokumentov prostredníctvom e-podpisu je súčasťou jednotlivých projektov.	
	s. 14 v odseku Špecifikácia úlohy v texte opraviť nasledovne :
Inšpektorát životného prostredie – nesprávne, správne treba uviesť
Slovenská inšpekcia životného prostredia (skratka SIŽP)	O	A	Zapracované v texte.	
ÚV SR	Medzi základnými princípmi informatizácie verejnej správy je aj princíp Používanie „Open Standards“ a riešení „Open Source Software“. Používanie otvorených štandardov rozhodne má zmysel a jeho potreba je nespochybniteľná. V rozpore s tým je však ďalšia časť, ktorá v samotnom texte popiera potrebu Open standards, keď hovorí Open Source má tendenciu využívať Open standards. Týmto sa znefunkčňuje aj princíp zavádzania štandardov, ktorý je takto čiastočne negovaný. Z tohto dôvodu žiadame materiál upraviť na strane 3 v obr. 1 - Základné princípy informatizácie verejnej správy navrhujeme zameniť text Používanie „Open Standards“ a riešení „Open Source Software“ za text Používanie „Open Standards“ 	O	A	Zapracované v texte.	
	Odrážku na strane 4 - Používanie „Open Standards“ a riešení „Open Source Software“ navrhujeme zmeniť nasledovne:
•	Používanie „Open Standards“
Využívanie voľne dostupných štandardov medzinárodne označovaných ako „Open Standards“ prispieva k dosiahnutiu interoperability v rámci celoeurópskych elektronických služieb poskytovaných verejnou správou. Pod termínom štandard rozumieme pojem najrozsiahlejšieho významu: pokrýva úplnú špecifikáciu, ktorá vychádza zo štandardného procesu, ktorý je v súlade s princípmi uvedenými nižšie. Voľne dostupný štandard musí spĺňať minimálne tieto charakteristiky:
- štandard je prijatý a bude používaný organizáciami, ktoré sa ho rozhodli
   používať na základe prirodzeného rozhodnutia všetkými
   zainteresovanými stranami (všeobecný súhlas alebo väčšinové
   rozhodnutie),
-  štandard je zverejnený a jeho špecifikácia musí byť voľne dostupná,
   distribuovaná a používaná bezplatne resp. za nominálny poplatok,
-  nie sú žiadne obmedzenia na znovuvyužitie štandardu,
-  duševné vlastníctvo štandardu je bezplatné.	O	A	Zapracované v texte.	
ÚPŠS	V prílohe č. 1 Špecifikácia zadefinovaných úloh pre návrh informatizácie služieb verejnej správy v bode 4.11. Internetový portál interaktívneho trhu práce je definovaná úloha – poskytovať informácie o voľných pracovných miestach pre uchádzačov o zamestnanie a za nositeľa tejto úlohy je navrhnuté Ministerstvo práce, sociálnych vecí a rodiny Slovenskej republiky.
Úrad pre štátnu službu v zmysle zákona č. 312/2001 Z. z. o štátnej službe a o zmene a doplnení v znení neskorších predpisov (ďalej len „zákon o štátnej službe“), vedie register štátnych zamestnancov. Jedným z výstupov registra štátnych zamestnancov bude aj prehľad o voľných štátnozamestnaneckých miestach. Domnievame sa, že tieto údaje sú pre portál interaktívneho trhu práce závažné, a preto je dôležitá ich integrácia do portálu verejnej správy. V zmysle zákona o štátnej službe je orgánom oprávneným zverejňovať údaje o voľných štátnozamestnaneckých miestach Úrad pre štátnu službu. Predložený návrh žiadame upraviť v zmysle vyššie uvedeného.	Z	A	Zapracované v texte.	
MO SR	Cieľ vybudovať na Slovensku integrovanú elektronickú verejnú správu je z pohľadu organizačného, finančného a personálneho zabezpečenia mimoriadne zložitý a rozsiahly proces. K dosiahnutiu cieľového stav, a teda funkčnej elektronickej verejnej správy, je tiež nevyhnutné doriešiť celý proces elektronizácie a implementácie verejnej správy po legislatívnej stránke. V súčasnosti platná legislatíva, zákon č. 261/1995 Z. z. o štátnom informačnom systéme je nevyhovujúci hlavne z pohľadu zmien v organizácii štátnej správy a územnej samosprávy, rovnako nie je v súlade so stavom a vývojom informačných a komunikačných technológií a ich bezpečnosti. Bez prijatia pripravovaného zákona o informačných systémoch verejnej správy sú ciele a princípy elektronizácie verejnej správy v oblasti interoperability, teda schopnosti vzájomnej komunikácie, prakticky nedosiahnuteľné. 
Odporúčam Vám odložiť predloženie materiálu Návrh cestovnej mapy zavádzania elektronických služieb verejnej správy na rokovanie vlády SR do doby, kým nebude schválený zákon o informačných systémoch verejnej správy.	O	C	Prijatie zákona o informačných systémoch verejnej správy je dôležitý, ale nie je nevyhnutný predpoklad pre naplnenie cieľov e-governmentu.	
MK SR	Návrhu cestovnej mapy zavádzania elektronických služieb verejnej správy máme zásadné pripomienky týkajúce sa časti Príloha 1, Elektronizácia verejných knižníc: 
1. definovanie služby
2. spolupráca s Ministerstvom vnútra SR ?
3. termín realizácie
4. Náklady - na základe čoho boli uvedené dané sumy ? je nereálne si takúto sumu uplatňovať v rámci návrhu rozpočtu na rok 2006. 
5. Špecifikácia úlohy - 	Z	A	Zapracované v texte.	
ÚGKK SR	v Tab. 6  – Digitalizačná fáza zavádzania informatizácie verejnej správy navrhujeme doplniť bod: Elektronizácia vybraných úradných výpisov z katastra nehnuteľností s termínom 30.06.2007	O	N	Pripomienku nie je možné zapracovať, pretože táto služba nie je súčasťou východísk elektronizácie verejnej správy – 20 kategórií služieb.	
	v Tab. 1 „Prehľad zavádzania elektronických služieb z pohľadu jednotlivých úloh“  navrhujeme doplniť úlohu „Elektronizácia vybraných úradných výpisov z katastra nehnuteľností“ a doplniť spolôuprácu ÚGKK SR.	O	N	Pripomienku nie je možné zapracovať, pretože táto služba nie je súčasťou východísk elektronizácie verejnej správy – 20 kategórií služieb.	
MV SR	Dopĺňame návrh cestovnej mapy o úlohy „Sprístupnenie údajov z Registra obyvateľov pre portál verejnej správy“ a úlohu „Vybudovanie centrálnej matriky SR“ .	Z	A	Zapracované v texte.	
	Nesúhlasíme s úlohami (formuláciami) „Elektronizácia úradných výpisov z matriky.	Z	A	Zapracované v texte podľa navrhnutej úlohy „Vybudovanie centrálnej matriky SR“.	
	Nesúhlasíme s úlohami (formuláciami) „Elektronizácia ohlasovania trvalého pobytu občanov na území SR“ a „Elektronizácia vydávania občianskeho preukazu, cestovného pasu a vodičského preukazu“ – navrhujeme o nich rokovať.	Z	C	Vzhľadom na zásadné pripomienky MV SR považujeme za ekonomicky a vecne optimálne vypracovať štúdiu uskutočniteľnosti v snahe analyticky vyhodnotiť navrhnutú koncepciu. Termíny, finančné nároky a návrh spôsobu realizácie vyplynú zo záverov a odporúčaní vypracovanej koncepcie.  Na základe tejto štúdie bude cestovná mapa aktualizovaná a predložená opäť na rokovanie vlády.	
	Predložený návrh nekorešponduje s  materiálom „Návrh na zavedenie bezvýznamového identifikátora fyzickej osoby“,  ktorý v súčasnosti spracováva Ministerstvo vnútra SR.  Termín stanovený v predloženom návrhu (31.3.2006) je nereálny a nekorešponduje s  „Návrhom  na zavedenie bezvýznamového identifikátora fyzickej osoby“, ktorý vypracúva medzirezortná skupina na MV SR.	Z	A	Termíny sú zapracované v texte v súlade so štúdiou uskutočniteľnosti pre zavedenie BIFO. Termíny, finančné nároky a návrh spôsobu realizácie vyplynú zo záverov a odporúčaní vypracovanej koncepcie.  Na základe tejto štúdie bude cestovná mapa aktualizovaná a predložená opäť na rokovanie vlády.	
	Predložený návrh „Návrh elektronizácie prihlasovania všetkých vozidiel do evidencie na okresnom dopravnom inšpektoráte“ by mal byť obsahom už nového informačného systému pre evidenciu vozidiel a  vydávanie nových osvedčení o  evidencii s termínom realizácie v roku 2006, ktorého realizáciu vláda SR v rámci prerokovanej „Komplexnej informácie o  vývoji príjmov a výdavkov v súvislosti s vydávaním dokladov európskeho formátu ...“ na svojom rokovaní dňa 1. 6. 2005 vzala na vedomie. Predpokladaná cena za jeho dodávku je 100 mil. Sk. Z tohto hľadiska je  termín uvedený v  návrhu (rok 2005) nereálny.	O	A	Zapracované v texte.	
MS SR	Vyradiť na str. 2 z obr.1 text: „a riešení Open Source Software“ a na str. 4 odstavec „voľne dostupný sw označovaný ako Open Source Software (OSS) má tendenciu ....“	Z	A	Zapracované v texte.	
	V Prílohe 1 úlohu 2.3 navrhujeme vypustiť celú.	Z	C	Vzhľadom na zásadné pripomienky MS SR a dôležitosť úlohy integrácie registrov, ktoré sú základným predpokladom zavedenia e-governmentu považujeme za ekonomicky a vecne optimálne vypracovať štúdiu uskutočniteľnosti v snahe analyticky vyhodnotiť navrhnutú koncepciu. Termíny, finančné nároky a návrh spôsobu realizácie vyplynú zo záverov a odporúčaní vypracovanej koncepcie.  Na základe tejto štúdie bude cestovná mapa aktualizovaná a predložená opäť na rokovanie vlády.	
	V Prílohe 1 úlohu 3.3 navrhujeme vypustiť celú nakoľko je úloha riešená na základe uznesenia vlády SR č.280/2003.	Z	C	Vzhľadom na zásadné pripomienky MS SR požadujeme aby bolo predložené rozpracovanie identickej úlohy a následne zosúladenie s termínmi a obsahom navrhnutej úlohy. Na základe predložených podkladov bude cestovná mapa aktualizovaná a predložená opäť na rokovanie vlády.	
	V Prílohe 1 úloha 3.4 navrhujeme zosúladiť definovanie služby s cieľom úlohy – uvedené znenie tomu nezodpovedá.	O	A	Zapracované v texte.	

Vysvetlivky:
O – obyčajná pripomienka
Z – zásadná pripomienka
A – akceptovaná pripomienka
C – čiastočne akceptovaná pripomienka
N – neakceptovaná pripomienka